**ELŐTERJESZTÉS**

**a Szociális és Lakás Bizottság 2019. november 14-i rendkívüli ülésére**

**Javaslat a „Szombathely Szent Márton városa” Jóléti Alapítvány elnevezésére**

Szombathely Megyei Jogú Város Önkormányzata 1991-ben hozta létre Szombathely Város Jóléti Alapítványát, amely 2016. január 28. óta „Szombathely Szent Márton városa” Jóléti Alapítvány néven működik.

Arra teszek javaslatot, hogy az Alapítvány Gyebrovszki Jánosról kerüljön elnevezésre, aki a szociális gondoskodást egész élete során szívügyének tekintette. Hosszú ideig Szombathely Város Jóléti Alapítványa kuratóriumi elnökeként is tevékenykedett, elnöke volt a szociális ügyekkel foglalkozó bizottságnak, városunk önkormányzati képviselője volt, akit halálakor Szombathely város saját halottjának tekintett. Halálát követően a képviselő-testület posztumusz "Szociális Munkáért Életmű-díjat" adományozott neki.

Az elnevezéssel kapcsolatos végleges döntésre a közgyűlésnek van hatásköre. A bizottság javasolhatja a polgármesternek, hogy készítsen elő az Alapítvány névváltoztatására vonatkozó javaslatot a novemberi közgyűlésre, amikor az alapítványok kuratóriumi tagjai is megválasztásra kerülnek.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2019. november 11.**

**/: Dr. Czeglédy Csaba sk. :/**

**a bizottság elnöke**

**HATÁROZATI JAVASLAT**

**……./2019. (XI.14.) SzLB. sz. határozat**

1. A Szociális és Lakás Bizottság javasolja Szombathely Megyei Jogú Város Közgyűlésének, hogy a „Szombathely Szent Márton városa” Jóléti Alapítvány Gyebrovszki Jánosról kerüljön elnevezésre.
2. A Bizottság felkéri a polgármestert, hogy az 1. pont szerinti javaslatot terjessze a novemberi közgyűlés elé.

**Felelős:** Dr. Czeglédy Csaba, a Szociális és Lakás Bizottságelnöke

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2019. novemberi közgyűlés